Tak til 2017, velkommen til 2018 - En akutmedicinsk Nytårshilsen
Tidsskrift: akut ()

## Ledere

Tak til 2017, velkommen til 2018 En akutmedicinsk Nytårshilsen

Af Christian Skjærbæk og Annette Jakobsen

I 2017 sagde Sundhedsministeren "ja" til et speciale i Akutmedicin. Forud var gået mange års diskussion af behovet for et sådant speciale i Danmark. Det er velkendt, at denne diskussion aldrig førte til en enighed. Alligevel var tiden blevet moden. Forud for beslutningen var nemlig gået ti års helt overvældende udvikling af det akutmedicinske område. Noget af det besluttet oppefra i form af reorganisering af vores hospitalsvæsen med færre akuthospitaler og etablering af de fælles  akutmodtagelser  på  de  enkelte  akuthospitaler. Det var dog trods alt i udgangspunktet blot nye rammer og ny organisation.

Endnu vigtigere for 2017's skelsættende beslutning var  i  virkeligheden  den  nye  faglighed,  der  også  var vokset frem i Danmark over de samme ti år, og på mange måder allerede havde gjort specialet til en realitet, før det var vedtaget. Inspireret af udlandet, tilskyndet af ovennævnte omorganisering, men først og fremmest båret frem af pionerer, der havde lyst til at prøve at gøre tingene anderledes.

Udviklingen af det akutmedicinske område har flyttet ved både faggrænser, samarbejdet med andre faggrupper  og  ikke  mindst  højnet  den  faglige  kvalitet. Gennem de sidste ti år har vi arbejdet målrettet med at skabe et fagligt fællesskab omkring tilgangen, plejen og behandlingen af akutte patienter - lige fra det præhospitale  område  til  udskrivelse  og  samarbejde med primærsektoren. Hvem troede på for ti år siden, at patienterne kunne blive udskrevet med IV-behandling,  og  hvem  troede  på,  at  hvis  man  sagde  farven "rød", ville folk komme strømmende til for at hjælpe?

Det gjorde vi! Vi har arbejdet målrettet med den tværfaglige tilgang, den rette behandling til rette patient, akutfaglige  initiativer  og  uddannelse  indenfor  det akutmedicinske  område. Nye forskningsområder samt  akutforskningscentre  er  opstået  med  nye  tilgange og nye metoder. Vejen er stadig lang, og der er stadig mange milepæle, der skal nås. Et af de store behov, som endnu ikke er opfyldt, er en specialuddannelse inden for akutsygepleje. Der arbejdes aktuelt hårdt på, med jeres hjælp, at kunne banke denne milepæl i jorden. Forhåbentlig i 2018!

En  rød  tråd  gennem  årene  har  været  fokus  på  de tværfaglige initiativer, fælles uddannelse, fælles kongresser og fælles forskning. Lige nu sidder du med førsteudgaven af et nyt tværfagligt, akutmedicinsk initiativ: Dansk Tidskift for Akutmedicin. Det er blevet til i et samarbejde mellem DASEM og DAENA med ønsket om at være en fælles platform for vidensdeling og den fortsatte udvikling af vores faglighed.

Hermed er den først milepæl i 2018 nået. Mange flere vil følge.

Godt nytår

Christian Skjærbæk, Formand for DASEM Annette Jakobsen, Formand for DAENA